
ועדת הכספים

20.2.2007


הכנסת השבע עשרה






נוסח לא מתוקן
מושב שני

פרוטוקול מס'

מישיבת ועדת הכספים

יום שלישי, ב' באדר התשס"ז (20 בפברואר 2007) בשעה 10:10

ס ד ר    ה י ו ם

הצעה לסדר היום (דיון מהיר) של חברת הכנסת שלי יחימוביץ:

גמלאי התעשייה הצבאית לא מקבלים פנסיה

הצעה לסדר היום (דיון מהיר) של חבר הכנסת ראובן ריבלין:

גמלאי התעשייה הצבאית לא מקבלים פנסיה

נכחו:

חברי הוועדה:

יעקב ליצמן – היו"ר

חיים אורון

זאב אלקין

אבישי ברוורמן

יצחק וקנין

יצחק זיו

שי חרמש

אחמד טיבי

דוד טל

שלי יחימוביץ

אמנון כהן

סופה לנדבר

סטס מיסז'ניקוב

אורית נוקד

ניסן סלומינסקי

ראובן ריבלין

מוזמנים:

ליאת ניקריטין

- אגף התקציבים, משרד האוצר

אסף רגב

- אגף התקציבים, משרד האוצר

נגה שילוח

- אגף החשב הכללי, משרד האוצר

מעוז שהרבני

- אגף החשב הכללי, משרד האוצר

ייעוץ משפטי:

שגית אפיק

מירב תורג'מן

יועצת כלכלית:

סמדר אלחנני

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

הצעה לסדר היום (דיון מהיר) של חברת הכנסת שלי יחימוביץ:

גמלאי התעשייה הצבאית לא מקבלים פנסיה

הצעה לסדר היום (דיון מהיר) של חבר הכנסת ראובן ריבלין:

גמלאי התעשייה הצבאית לא מקבלים פנסיה

היו"ר יעקב ליצמן:


אני פותח את ישיבת ועדת הכספים. על סדר היום הצעה לסדר היום (דיון מהיר) של חברי הכנסת שלי יחימוביץ וראובן ריבלין לגבי גמלאי התעשייה הצבאית שלא מקבלים פנסיה.

אתמול שלחנו את נציגי אגף התקציבים ואני רוצה לשמוע אותם. אני לא בטוח שאנחנו נקיים עכשיו דיון אלא נשמע מה יאמרו לנו אנשי אגף התקציבים ואז נחליט או לקבל, או לדחות, או לשלוח אותם שוב להכין שיעורי בית נוספים.

שלי יחימוביץ:


יש לי בקשה. כיוון שיש כאן נציג של האוצר וכיוון שראינו שיש לנו גם בעיה מהותית בתחום העובדות, אני מבקשת שאחרי נציג משרד האוצר ידבר גם נציג העובדים.

היו"ר יעקב ליצמן:


אני מבקש שתפטרי אותי מזה. לפעמים הניסיון גם הוא אומר משהו. תנו לי לנהל את זה בצורה שלי. אני לא עומד לפתוח דיון ולא לקבל נתונים מהחברה. אני רוצה לדעת האם אני יכול לדעת שהשנה יהיה לנו שקט ושהעובדים יקבלו משכורת ופנסיה במשך השנה. זאת התשובה שאני צריך לקבל ולפי זה נחליט אם לשלוח אותו הביתה או לא.

אסף רגב:


הממשלה מחויבת לפעול לפי ההסכמים שנחתמו עם החברה. הסכם שנחתם עם החברה בשנת 2003 ובו נקבע כי החברה מתחייבת לשלם לכל גמלאיה במועד ובעדיפות ראשונה, ולפי נספח י' להסכם הסיוע בו נכתב כי "החברה מתחייבת לפרוע את סכום ההלוואה בתוספת הצמדה וריבית כאמור לעיל וזאת במועד המוקדם מבין אלה".

היו"ר יעקב ליצמן:


עד כאן זה בסדר. אני לא מבקש לפתוח דיון ואני לא רוצה לפתוח הסכם שהוא שריר וקיים. אני רוצה לדעת האם יש לנו בוועדת הכספים שנה שקטה. אני מסכים שיש הסכם ושיש הצמדה וריבית אותה צריך לשלם.

אסף רגב:


החברה מחויבת לפרוע את סכום ההלוואה בתוספת הצמדה וריבית במועד המוקדם מבין אלה. קבלת תקבול מהלקוח, יום ה-1 ביולי 2006.


אני רוצה לציין שלמרות שניתנה לחברה דחייה של חצי שנה במועד הפירעון מיולי 2001, החברה לא החזירה ולא שקל אחד מההלוואה כפי שמופיע בהסכם ואנחנו מחויבים לפעול לפי ההסכמים.

היו"ר יעקב ליצמן:


אני הבנתי, אבל לא זה מה שביקשתי. הודעתי שחייבים לפרוע, הודעתי שהם חייבים ריבית והצמדה ואני תומך בזה ואני אומר שלא צריך לוותר להם על שקל אחד. זו לא הייתה הבקשה. יש לנו כרגע בעיה שאין משכורת לעובדים ואין פנסיה לגמלאים. האם האוצר מוכן לבוא לקראת ועדת הכספים כבקשה מיוחדת? כמה פעמים אנחנו מבקשים ממכם משהו? אתם מבקשים כל יום העברות תקציביות, ואילו אנחנו מבקשים פעם אחד דבר אחד. תאמרו לנו שאתם מסכימים והולכים לקראת בקשת חברי ועדת הכספים, ואני מדבר בשם כל חברי ועדת הכספים ומבקש לקבל שנה דחייה. אם אין לך תשובה כרגע, אני מוכן לשלוח אותך עוד פעם לקובי הבר כדי שבעוד שעתיים תמסור לי תשובה.

אסף רגב:


דיברתי עם קובי הבר והתשובה היא שלילית.

היו"ר יעקב ליצמן:


אני מציע שמחר ב-10:00 בבוקר יתקיים דיון נוסף.

תודה.

הישיבה ננעלה בשעה 10:20
